UDM betwis SAL-ooreenkoms in hofUDM-leier Bantu Holomisa. (Foto: Zanele Zulu/ANA) Die UDM gaan die minister van openbare ondernemings hof toe sleep oor die beoogde verkoop van ŉ 51%-aandeel in die Suid-Afrikaanse Lugdiens (SAL) aan die Takatso-konsortium. Pravin Gordhan het vroeër bekend gemaak dat die konsortium, bestaande uit Global Aviation en Harith General Partners, die meerderheidsaandeel in die lugdiens gaan bekom. ŉ Herrie woed sedertdien oor die transaksie, veral weens Harith se betrokkenheid as sleutelvennoot. Die Openbare Beleggingskorporasie (OBK), wat meestal staatsamptenare se pensioene bestuur, besit 30% van Harith General Partners. Tshepo Mahloele, nou uitvoerende hoof van Harith, was destyds die hoof van korporatiewe finansies by die OBK toe Harith met OBK-beleggings op die been gebring is. Hy het die OBK later verlaat om by Harith aan te sluit. Harith General Partners is boonop deur die Mpati-ondersoek noukeurig bekyk weens die verhouding tussen die OBK en die maatskappy. Die kommissie het onder meer bevind Harith, wat aangestel is om die Staatsdienspensioenfonds (GEPF) te bestuur, het baie hoë gelde daarvoor gevra. In die verslag is uiteindelik aanbeveel dat die OBK en die GEPF saam so gou as moontlik ŉ onafhanklike ondersoek na Harith laat doen. Dié ondersoek is nog nie afgehandel nie. Mahloele ontken bewerings van enige wangedrag. Daar was die afgelope ruk ook toenemend vrae oor hoe Harith die geld gaan bymekaarmaak om die aandeel in die SAL te finansier. Bantu Holomisa, leier van die UDM, sê nou die party het Maandag met sy regspan vergader om regstappe teen die transaksie te bespreek. “Die hele SAL-ooreenkoms was newelagtig en dit is onduidelik hoe die regering Harith as vennoot geprioritiseer het, gegewe die negatiewe bevindings wat die Mpati-kommissie daaroor gehad het. “Die UDM het dus besluit om ons prokureurs opdrag te gee om min. Gordhan se besluit in die hof te betwis,” sê Holomisa.